CEN คาดปี 59 พลิกกำไรจากปีนี้ยังขาดทุน หลังจะรับรู้ฯ โรงไฟฟ้าเต็มปี
CEN คาดปี 59 พลิกกำไรจากปีนี้ยังขาดทุน หลังจะรับรู้ฯ โรงไฟฟ้าเต็มปี
15 ธ.ค. 2558

นายดามพ์ สุคนธทรัพย์ กรรมการ บริษัท แคปปิตอล เอ็นจิเนียริ่ง เน็ตเวิร์ค จำกัด (มหาชน) หรือ CEN เปิดเผยว่า บริษัทคาดว่าผลประกอบการในปี 59 จะพลิกมีกำไรสุทธิ โดยตั้งเป้ารายได้จะเติบโตใกล้เคียง 10% จากปีนี้ที่คาดว่าการดำเนินงานจะยังคงมีผลขาดทุนสุทธิ หลัง 9 เดือนแรกขาดทุนราว 101.18 ล้านบาท
เนื่องจากในปีหน้าบริษัทจะรับรู้รายได้จากบริษัทลูกเพิ่มขึ้น โดยสัดส่วนรายได้หลักของบริษัทมาจาก บมจ.เอื้อวิทยา (UWC) คิดเป็นราว 59% ของรายได้รวม, บมจ.ระยองไวท์ อินดัสตรีส์ (RWI) ราว 27% ,บริษัท เอ็นเนซอล จำกัด อีก 10% และอื่นๆอีก 3%
นายดามพ์ กล่าวว่า ปีหน้าบริษัทจะรับรู้กำไรจากโรงไฟฟ้าเข้ามาเต็มปี โดยคาดว่า UWC จะมีกำลังการผลิตไฟฟ้ารวมเพิ่มเป็น 138 เมกะวัตต์ จากปัจจุบันอยู่ที่ 40 เมกะวัตต์ ซึ่งจะมีการเข้าซื้อกิจการโรงไฟฟ้าที่เดินเครื่องแล้วหรือเข้าไปถือหุ้นบางส่วน เพื่อทำให้สามารถรับรู้รายได้เข้ามาทันที
ขณะที่ RWI ที่ดำเนินธุรกิจผลิตเส้นลวดได้มีการลงทุนในส่วนของเครื่องจักรไปแล้ว สามารถรองรับกำลังการผลิตเพิ่มขึ้นเป็น 62,000 ตันต่อปี จากปีนี้มีกำลังการผลิตอยู่ที่ 38,000 ตันต่อปี พร้อมทั้งมองหาโอกาสขยายการลงทุนไปในต่างประเทศเพิ่มเติมอีก เช่น เวียดนาม อินโดนีเซีย ยุโรป และ ตะวันออกกลาง เป็นต้น ซึ่งอยู่ระหว่างเจรจากับพันธมิตร คาดว่าจะเห็นความชัดเจนภายในช่วง 3 ปี จากปัจจุบันได้ขยายไปในลาว กัมพูชา พม่า บ้างแล้ว
อย่างไรก็ตาม RWI มีแผนจะลงทุนเพิ่มเติมในประเทศลาวอีกด้วย ซึ่งจะเข้าไปตั้งโรงงานเพื่อผลิตลวด และจำหน่ายให้แก่ผู้รับเหมาโดยตรง โดยจะเป็นการขยายฐานลูกค้าเพิ่มขึ้น ซึ่งจะส่งผลให้สัดส่วนรายได้จากต่างประเทศเพิ่มขึ้น และตั้งเป้าจะเพิ่มเป็นกว่า 20% ในปี 61 จากปีนี้ประมาณ 2%  
สำหรับแผนการดำเนินงานในช่วง 3 ปี (59-61) บริษัทฯคาดจะมีสัดส่วนรายได้ในปี 59 มาจากธุรกิจพลังงาน 60% และธุรกิจผลิตและจำหน่ายโครงเหล็กชุบสังกะสี สำหรับเสาสายส่งไฟฟ้าแรงสูง เสาโทรคมนาคม และโครงเหล็กสถานีไฟฟ้าย่อย 40% และจะเพิ่มขึ้นเป็น 80:20 ในปี 61 หลังจากมีกำลังการผลิตไฟฟ้าเพิ่มเป็น 227 เมกะวัตต์
ทั้งนี้ บริษัทวางงบลงทุนระยะ 3 ปีไว้ราว 10,000 ล้านบาท เพื่อใช้ลงทุนเข้าซื้อกิจการโรงไฟฟ้าที่มีอยู่เดิม หรือ การเข้าไปร่วมลงทุนถือหุ้น โดยมีนโยบายการเข้าถือหุ้นในสัดส่วน 50:50 เป็นอย่างต่ำ
ส่วนการนำบริษัทย่อย บริษัท เอ็นเนซอล จำกัด เป็นผู้ผลิตไฟฟ้าและพลังงานความร้อน เข้าจดทะเบียนในตลาดหลักทรัพย์แห่งประเทศไทย(SET) นั้น ปัจจุบันยังอยู่ระหว่างการศึกษาความเป็นไปได้ดังกล่าว มองว่าหากสามารถดำเนินการได้สำเร็จจะส่งผลดีต่อบริษัทอย่างมีนัยสำคัญ โดย ENS มีรายได้ต่อปีราว 600-700 ล้านบาท